Priopćenje HKV-a u svezi sa srbijanskom presudom hrvatskome branitelju Veljku Mariću
Priopćenje HKV-a u svezi sa srbijanskom presudom hrvatskome branitelju Veljku Mariću

Presudu srbijanskoga suda hrvatskome branitelju Veljku Mariću Republika Hrvatska treba smatrati ništavnom kao i optužnice protiv hrvatskih političara i branitelja o kojima se saznalo prije nekoliko dana.

Srbijanski sud nema ovlasti nad hrvatskim državljaninom Marićem, niti mu može suditi za (nedokazani) zločin na tlu Republike Hrvatske u vrijeme srpske agresije na našu zemlju.

Budući da se radi o političkoj presudi čiji su ciljevi potpuno providni, cijeli slučaj treba podići na političku razinu, uz preispitivanje sporazuma koji je Srbija iskoristila za jednostrano iživljavanje nad hrvatskim braniteljima.

Zato tražimo da se veleposlanika Srbije pozove u Ministarstvo vanjskih poslova RH i uruči mu se diplomatska nota, te ujedno zatraži trenutačno izručenje Veljka Marića Hrvatskoj, gdje će se proces ponoviti i procijeniti valjanost dokaza., te potom osloboditi Marića i vratiti ga obitelji. Također tražimo da se stavi izvan snage sporazum između hrvatskoga Državnog odvjetništva i Tužilaštva R. Srbije, jer se predviđena "suradnja" svodi na srbijansko ruganje pravdi i povijesnoj istini, te postaje podlogom za čudovišne presude kao što se pokazalo u slučaju Veljka Marića.

Odgovornima za sudbinu Veljka Marića smatramo ne samo hrvatsku državnu vlast, nego i domoljubne snage u Hrvatskoj (uključujući i Hrvatsko kulturno vijeće) koje su Marićev slučaj tek rubno i nedostatno spominjale, umjesto da silinom pritiska – kao u slučaju Purda – ishode oslobađanje i toga hrvatskog branitelja koji je postao objektom srbijanske osvete.

Za Hrvatsko kulturno vijeće
predsjednik Hrvoje Hitrec

Izvor 
HKV:  Presudu Veljku Mariću treba smatrati ništavnom  24. rujna 2011.

Hrvatsko 21. stoljeće
Povijest